**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.10.2019, ora 08.00 – 07.10.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 07.10.2019, ora 7.00**

**RÂURI**

**Debitele au fost,** **în general, staţionare**, exceptând afluenţii de dreapta ai Siretului, cursurile superioare ale Someşului, Mureşului şi Prutului, cursul superior şi mijlociu al Oltului, precum şi cursul superior al Prutului, unde au fost în creştere, ca urmare a precipitaţiilor căzute în intreval şi propagării.

Pe râurile din bazinele Argeş şi Ialomiţa debitele au fost în scădere uşoară.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul Oltului superior amonte Sebeş Olt, în bazinul superior al Prahovei, pe cursurile superioare ale Sucevei, Moldovei şi Buzăului şi mai mici (sub 30%) pe unii afluenţi ai Oltului inferior, pe cursul superior al râului Vedea, pe Jijia şi pe cursul superior al Siretului.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în scădere** pe râurile din bazinele: Argeş, Ialomiţa, Siret, cursurile superioare ale Someşului şi Mureşului şi cursul superior şi mijlociu al Oltului şi relativ staţionare pe celelalte râuri.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) **î**n intervalul 06-07.10.2019 **a fost staţionar, având valoarea de 2300 m3/s**, sub media multianuală a lunii **octombrie (3850 m3/s).**

**În aval de Porţile de Fier debitele au fost relativ staţionare.**

**Debitul la intrarea în ţară** (secţiunea Baziaş) **va fi** **staţionar (2300 m3/s).**

În aval de Porţile de Fier, debitele vor fi relativ staţionare.

**2.** **Situaţia meteorologică în intervalul 06.10.2019, ora 08.00 –07.10.2019, ora 06.00**

**Administraţia Naţională de Meteorologie (A.N.M.) a emis la 06.10.2019, la ora 10.00, informarea meteorologică nr. 91, vizând vreme deosebit de rece, ninsori la munte și precipitații mixte în zonele subcarpatice, valabilă în intervalul 06.10.2019, ora 12:00-08.10.2019, ora 10:00, conform căreia „în intervalul menționat vremea va fi deosebit de rece și se vor semnala precipitații în majoritatea regiunilor. La munte, mai ales în Carpații Orientali și Meridionali, acestea vor fi predominant sub formă de ninsoare, în zona montană înaltă se va depune strat nou de zăpadă, iar temporar vântul va avea unele intensificări, spulberând zăpada. În zonele subcarpatice aferente acestor masive, îndeosebi din Moldova și Transilvania, precipitațiile vor fi mixte. Vremea se va menține deosebit de rece și pe parcursul zilei de marți (8 octombrie), precum și în noaptea de marți spre miercuri (8/9 octombrie).*”***

Aceastăinformare meteorologicăa fost transmisă de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către toate Comitetele Judeţene pentru Situaţii de Urgenţă (42 de prefecturi).*

**În ţară,** vremea a fost rece, chiar deosebit de rece în regiunile nordice, nord-estice și parțial în cele vestice și centrale, unde valorile termice s-au situat cu 8...10 grade sub normele climatologice ale perioadei. Cerul a prezentat înnorări temporare și a plouat în toate regiunile. În zona de munte, la peste 1500 m, treptat au predominant ninsorile, astfel încât s-a depus strat nou de zăpadă ce măsura la ora 03.00 până la 17 cm (Bâlea-Lac). Până la ora 03.00, cantitățile de apă au depășit local 10 l/mp, cantitatea maximă fiind de 28 l/mp la Cuntu, iar în regiunile sudice, în a doua parte a zilei, pe arii restrânse au fost și descărcări electrice. Vântul a suflat slab și moderat, cu unele intensificări la munte și la cote mai reduse în Oltenia, Transilvania, Banat și sud-vestul Munteniei. Temperaturile maxime s-au situat între 6 grade la Rădăuți și 19 grade la Titu, iar la ora 06.00 se înregistrau valori termice cuprinse între -1 grad la Ocna Șugatag și 12 grade la Constanța-Dig. La începutul intervalului, local a fost ceață în sud-estul teritoriului.

**Observație:** de ieri dimineață, de la ora 06.00, au fost în vigoare 4 mesaje pentru fenomene meteorologice periculoase imediate, după cum urmează:

-1 atenționare cod galben emisă de SRPV Constanța;

-1 atenționare cod galben emisă de SRPV Craiova;

-1 atenționare cod galben emisă de SRPV Timișoara;

-1 atenționare cod galben emisă de CNPM pentru Muntenia.

**La Bucureşti,** deși valorile termice au crescut ușor față de ziua precedentă, vremea a rămas mai rece decât în mod obișnuit pentru începutul lunii octombrie. Cerul a prezentat înnorări temporare și trecător a plouat slab, iar seara în unele cartiere s-au semnalat și descărcări electrice. Vântul a suflat slab și moderat. Temperatura maximă a fost de 18 grade la toate stațiile meterologice, iar la ora 06.00 se înregistrau 7 grade la Afumați, 8 grade la Băneasa și 9 grade la Filaret.

**3. Prognoza meteorologică în intervalul 07.10.2019, ora 08.00 –08.10.2019, ora 8.00**

**În ţară,** vremea va fi deosebit de rece în cea mai mare parte a teritoriului, dar îndeosebi în nord-est. Cerul va fi mai mult noros în nord, centru și est, unde local va ploua, iar în restul teritoriului înnorările vor fi temporare și ploile se vor semnala pe spații mici. La munte, mai ales în Carpații Orientali și Meridionali, precipitațiile vor fi predominant sub formă de ninsoare, în zona montană înaltă se va depune strat nou de zăpadă, iar temporar vântul va avea unele intensificări, spulberând zăpada. În zonele subcarpatice, îndeosebi din Moldova și Transilvania, precipitațiile vor fi mixte. Vântul va sufla slab și moderat, cu unele intensificări în Dobrogea. Temperaturile maxime se vor încadra între 6 grade în nordul Moldovei și 17 grade în sudul Olteniei, iar cele minime vor fi cuprinse între -2 grade în Maramureș și în depresiunile Carpaților Orientali, unde vor fi condiții de brumă și 8 grade pe litoral și în vestul Olteniei.

**La Bucureşti** vremea va fi deosebit de rece. Cerul va avea înnorări și trecător vor fi condiții de ploaie slabă. Vântul va sufla slab și moderat. Temperatura maximă se va situa în jurul valorii de 13 grade, iar cea minimă va fi de 5...6 grade.

***II. CALITATEA APELOR***

**Pe râurile interioare**

**A.B.A. Mureș** informează în data de 06.10.2019 că în urma creșterii debitului de apă pluvială colectat din rețeaua de canalizare a municipiului Târgu Mureș, volumul de apă care a depășit capacitatea stației de epurare Aquaserv Cristești și nu a putut fi prelucrat de aceasta a fost evacuat începând cu ora 20:00 direct în râul Mureș. Evacuarea directă a fost stopată în data de 07.10.2019, la ora 01.30.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE